Bagmandspolitiet mistænker en 45-årig mand ved navn Sanjay Shah for at være helt central i forhold til milliardsvindel mod Skat.

Men hvem er denne mand?

Følger man nettets spor, tegner der sig et billede af en mand, som har gjort karriere i flere store internationale banker, før han flyttede til Dubai med sin familie og stiftede investeringsfirmaet Solo Capital.

Manden er født og opvokset i London.

Hans forældre kom til Storbritannien i 1960'erne fra Kenya.

Med sig i bagagen har han en uddannelse i biomedicin fra King's College i London.

Karrieren begyndte Sanjay Shah for omkring tyve år siden, hvor han har arbejdet som bank- og investeringsmand i flere store, internationale investeringsbanker - blandt andet Morgan Stanley.

Det fremgår af en hjemmeside med informationer om forretningsfolk.

I 2008 ramte arbejdsløsheden ham. Det står skrevet i et livsstilsportræt fra december 2014. Ifølge det skulle han der have truffet beslutning om at skabe sit eget investeringsfirma, Solo Capital, med hovedsæde i Dubai.

På den måde kunne han fastholde en høj indkomst, siger han i et andet interview. Nu bliver han betegnet som mange-millionær.